Džaspero nacionalinis parkas
Džaspero nacionalinis parkas (pranc. Parc national Jasper, angl. Jasper National Park) – didžiausias Kanados Uolinių kalnų nacionalinis parkas, įsikūręs Albertos vakaruose, į šiaurę nuo Banfo nacionalinio parko. Saugomi įspūdingi kalnų kraštovaizdžiai: ežerai, miškai, snieguotos viršukalnės, ledynai, kriokliai, karštosios versmės, slėniai. Parke gausu gyvūnijos: vapičiai, briedžiai, kalnų ožiai, snieginiai avinai, grizliai, baribalai, bebrai, švilpikai, šiaurės elniai. Parkas įkurtas 1907 m. kaip Džaspero nacionalinis miškas, 1930 m. suteiktas nacionalinio parko statusas. 1984 m. dėl savo unikalios gamtos Džaspero NP įtrauktas į UNESCO pasaulio paveldo sąrašą.